മരിച്ചു, മരിച്ചില്ല.! താലിബാന് നേതാവ് ഹിബത്തുല്ല അഖുന്സാദയുടെ മരണം സംബന്ധിച്ച് കിംവദന്തികള് അവസാനിക്കുന്നില്ല മതപഠനശാല സന്ദര്ശിച്ചെന്ന് റിപ്പോര്ട്ട് കാബൂള്: മരിച്ചെന്ന അഭ്യൂഹം പ്രചരിക്കുന്നതിനിടെ താലിബാന് ഉന്നത നേതാവ് ഹിബത്തുല്ല അഖുന്സാദ പൊതുജനങ്ങള്ക്ക് മുന്നില് പ്രത്യക്ഷപ്പെട്ടെന്ന് റിപ്പോര്ട്ട്. കാണ്ഡഹാര് സിറ്റിയിലാണ് അഖുന്സാദ എത്തിയതെന്ന് താലിബാന് വൃത്തങ്ങളെ ഉദ്ധരിച്ച് മാധ്യമങ്ങള് റിപ്പോര്ട്ട് ചെയ്തു. കാണ്ഡഹാറിലെ മതപഠനശാലയായ ജാമിയ ദാറുല് അലൂം ഹകീമിയയില് അഖുന്സാദ സന്ദര്ശനം നടത്തിയെന്ന് അഖുന്സാദയ്ക്കൊപ്പം പൊതുപരിപാടിയില് പങ്കെടുത്തെന്ന് അവകാശപ്പെടുന്ന മുതിര്ന്ന താലിബാന് നേതാവാണ് ഇക്കാര്യം വാര്ത്താ ഏജന്സിയായ റോയിട്ടേഴ്സിനോടു പറഞ്ഞത്. ഏറ്റെടുത്തു മാസങ്ങള് പിന്നിട്ടിട്ടും ഒരു പൊതു പരിപാടിയില് പോലും കാണാതിരുന്നതോടെ അഖുന്സാദയുടെ മരണം സംബന്ധിച്ച് കിംവദന്തികള് വ്യാപകമായി പ്രചരിച്ചിരുന്നു. 2016 മുതല് താലിബാന്റെ പരമോന്നത നേതാവായി കരുതപ്പെടുന്ന ആളാണ് അഖുന്സാദ. യുഎസ് അഫ്ഗാനില്നിന്ന് പിന്മാറി താലിബാന് ഭരണം ഏറ്റെടുത്തപ്പോഴും അഖുന്സാദ പരമോന്നത നേതാവായി തന്നെ തുടര്ന്നു. സെപ്റ്റംബറിലാണ് താലിബാന് അഫ്ഗാനില് ഇടക്കാല സര്ക്കാറിന് രൂപം നല്കിയത്. രാജ്യത്തിന്റെ പരമോന്നത നേതാവായി അഖുന്സാദ ചുമതലയേല്ക്കുമെന്ന് റിപ്പോര്ട്ടുകളുണ്ടായിരുന്നെങ്കിലും ഭരണരംഗത്ത് പ്രത്യക്ഷമായി അഖുന്സാദ ചുമതലകള് ഏറ്റെടുത്തില്ല. തുടര്ന്ന് ഇയാള് കൊല്ലപ്പെട്ടെന്ന് അഭ്യൂഹമുയര്ന്നിരുന്നു. 2016 മെയ് മാസത്തിലാണ് അവസാനമായി അഖുന്സാദയുടെ ചിത്രങ്ങള് പുറത്തുവന്നത്.